מיי פרנץ'-שלדון

ה[[אפריון שבו הוסעה פרנץ'-שלדון לקילימנג'רו ב-1891]]
פרנץ'-שלדון עם [[רוג'ר קייסמנט בקונגו, 1904]]
מיי פרנץ'-שלדון (May French-Sheldon; 10 במאי 1847 – 10 בפברואר 1936) הייתה עיתונאית, סופרת וחוקרת ארצות אמריקאית שנודעה במסעותיה באפריקה בשנות ה-90 של המאה ה-19.

==קורות חייה ומעשיה==
נולדה בעיירה ברידג'ווטר בפנסילבניה. למדה רפואה, אך לא עסקה בכך והתמקדה בלימודי אתנולוגיה וגאוגרפיה. היא נסעה לא מעט בארצות הברית וביקרה באירופה מספר פעמים. ב-1876 נישאה לבנקאי עֵלי לֶמוֹן שלדון ועקרה עימו ללונדון שם ניהלו הוצאה לאור (.Saxon and Co). ב-1885 ראה אור תרגומהּ לאנגלית של הרומן ההיסטורי שלמבו לגוסטב פלובר. מהדורת התרגום הוקדשה לחוקר אפריקה הנרי מורטון סטנלי שהיה ידיד המשפחה. בהשראת סטנלי, שחזר ב-1890 ממשלחת ההצלה של אמין פאשה, יצאה ב-1891, והיא בת 43, למסע באפריקה. היא עשתה את דרכה ממומבסה לקילימנג'רו על חשבונה ובגפה, להוציא כ-150 מורי דרך וסבלים זנזיברים. בכך הייתה האישה המערבית הראשונה שביקרה בחלקים של מזרח ומרכז אפריקה. בדרכה, וזו הייתה אחת ממטרותיה, נפגשה עם ראשי שבטים, חקרה את מנהגיהם וליקטה חפצים שונים. שלדון כונתה בפי המקומיים "הגבירה הלבנה" ("Bébé Bwana"). סיוריה סביב אגם צ'אלה , אגם לוע במורד הדרום-מזרחי של הקילימנג'רו, תרמו לידע על האזור. מסע זה הקנה לה שם, ואחרי שובה נשאה הרצאות וכתבה מאמרים על אודותיו. ב-1892 פרסמה את ספרה "מסולטאן לסולטאן: הרפתקאות בקרב המסאי ושבטים אחרים במזרח אפריקה", שבו תיארה את מסעה ואת תצפיותיה האתנוגרפיות. הספר היה בזמנו לרב מכר. באותה השנה נמנתה עם הנשים הראשונות שהתקבלו כעמיתות בחברה הגאוגרפית המלכותית הבריטית. פרנץ'-שלדון השתתפה ב-1893 בקונגרס הנשים הבין-לאומי שהתקיים במסגרת התערוכה העולמית בשיקגו. היא העמידה מוצגים בביתני התערוכה, כגון הבגדים שלבשה במסעה ופריטי ציוד אחרים, בהם האפריון שבו הוּבלה. בהרצאותיה נהגה להציג פריטים אתנוגרפיים למיניהם שליקטה באפריקה. בעלה מת ב-1892 והותיר אותה ללא משענת כלכלית יציבה, והיא התפרנסה מהרצאותיה ומכתבותיה בעיתונות. ב-1889 פרסמה את הרומן "הרברט סוורנס". בין לבין כתבה סיפורים קצרים.

ב-1903 יצאה לספארי בקונגו בחסות לאופולד השני, מלך הבלגים, שרצה לשכך, באמצעות תעמולה אוהדת, את הביקורת בציבוריות הבריטית על מעשי הזוועה שבוצעו שם. את המסע, שנערך בספינות נהר, עשתה בפיקוח אנשי המִמשל. בכך מוסברים הדברים שהביעה בהרצאותיה ובכתבותיה בעיתונות באנגליה שעמדו בניגוד משווע למציאות. שלדון אף קיבלה משכורת חודשית מידי מלך בלגיה בעבור שתדלנות בקרב חברי הפרלמנט הבריטי.
ב-1905 הסתבכה במיזם של בעלי מטעי גומי בלגים בליבריה, שביקשו להעסיק אפרו-אמריקאים ממדינות הדרום של ארצות הברית. התכנית הושמה לאל בידי הנשיא תאודור רוזוולט, ושלדון איבדה את השקעותיה הכספיות. במלחמת העולם הראשונה ערכה מסע התרמות בארצות הברית למען הצלב האדום הבלגי, ולאות תודה הוענקה לה מידי המלך אלברט הראשון דרגת אביר (Chevalier) במסדר הכתר הבלגי .

בשנות ה-20 פרשה מעיני הציבור והסתגרה בביתה שאותו חלקה, מאז 1900, עם חברתה ומיטיבתה נֶלי באטלר. פרנץ'-שלדון נפטרה בלונדון ב-10 בפברואר 1936. כתבי היד שלה אצורים בספריית הקונגרס האמריקאית.

==קישורים חיצוניים==

<div style="direction: ltr;">
* M. French-Sheldon, [https://archive.org/details/sultantosultanad00shel/page/n7/mode/2up Sultan to Sultan: Adventures Among the Masai and Other Tribes of East Africa], London: Saxson & Co, Boston, Mass.: Arena Publishing, 1892
*	May F. Sheldon, "[https://archive.org/details/sultantosultanad00shel/page/n7/mode/2up An African Expedition] ", in: Eagle, Mary Kavanaugh Oldham (ed.), The Congress of Women Held in the Woman's Building: World's Columbian Exposition, Chicago, U.S.A., 1893, Philadelphia: International Publishing Company, 1895, pp. 131–134
*	Boisseau, T. J., "[https://www.jstor.org/stable/3175124 They Called Me Bebe Bwana: A Critical Cultural Study of an Imperial Feminist]", Signs: Journal of Women in Culture and Society 21 (1), 1995 ,pp. 116–146
*	Boisseau, Tracey Jean, [https://books.google.co.il/books?id=NawSi2AEqpIC&redir_esc=y White Queen: May French-Sheldon and the Imperial Origins of American Feminist Identity], Bloomiongton: Indiana University Press, 2004
</div>

==הערות שוליים==

קטגוריה:סופרות מסע
קטגוריה:סופרות אמריקאיות
קטגוריה:הרפתקנים אמריקאים
קטגוריה:מגלי ארצות אמריקאים
קטגוריה:אפריקה: חוקרים ומגלים
קטגוריה:אמריקאיות שנולדו ב-1847
קטגוריה:אמריקאיות שנפטרו ב-1936